Illum il-Kunsill qabel li Laura Codruţa Kövesi tinħatar bħala l-ewwel kap prosekutur Ewropew. Il-ħatra issa trid tiġi kkonfermata wkoll mill-Parlament Ewropew. Attwalment, is-Sa Kövesi, ta' ċittadinanza Rumena, hija prosekutur fl-Uffiċċju tal-Prosekutur li jagħmel parti mill-Qorti Għolja tal-Kassazzjoni u tal-Ġustizzja tar-Rumanija. Kellha diversi karigi bħala prosekutur tul il-karriera tagħha fir-Rumanija. Il-kap prosekutur Ewropew ser torganizza l-ħidma tal-UPPE u tirrappreżenta lill-Uffiċċju f'kuntatti ma' istituzzjonijiet tal-UE, stati membri u pajjiżi terzi. Ser ikollha żewġ deputati jassistuha u ser tippresiedi l-kulleġġ tal-prosekuturi, li ser ikun responsabbli milli jiddefinixxi l-istrateġija u r-regoli interni u jiżgura l-koerenza fil-kawżi u bejn kawżi differenti. Il-prijorità tal-Kunsill hija li l-UPPE jkun stabbilit u jaħdem sa Novembru 2020. Minħabba f'hekk, il-ħatra tal-kap prosekutur Ewropew issa kienet qed issir urġenti. Is-Sa Kövesi, bħala l-ewwel persuna f'din il-kariga, ser ikollha l-kompitu li tistabbilixxi l-UPPE mill-bidu. Xogħolha għas-seba' snin tal-mandat tagħha ser ikun partikolarment il-bini tal-istruttura amministrattiva u operazzjonali tal-uffiċċju u l-ħolqien ta' relazzjonijiet ta' ħidma tajbin mal-awtoritajiet ġudizzjarji nazzjonali. Il-Kunsill ser ikompli jissorvelja l-istabbiliment tal-uffiċċju biex inkunu ċerti li jkollna UPPE effiċjenti u effikaċi bħala s-sisien tal-ġlieda tagħna kontra l-frodi u l-korruzzjoni fil-finanzi tal-UE. Anna-Maja Henriksson, Ministru għall-Ġustizzja mill-Presidenza Finlandiża tal-Kunsill Prosekutur tal-UE Niżżel l-infografika sħiħa Proċedura Is-Sa Kövesi ntgħażlet minn lista finali ta' tliet kandidati proposta minn bord tal-għażla indipendenti u wara sejħa miftuħa għall-applikazzjonijiet. Informazzjoni Ġenerali L-Uffiċċju tal-Prosekutur Pubbliku Ewropew ser ikun korp indipendenti tal-Unjoni responsabbli mill-investigazzjoni, il-prosekuzzjoni u t-tressiq quddiem il-ġustizzja ta' reati kontra l-interessi finanzjarji tal-Unjoni (eż. frodi, korruzzjoni, frodi transkonfinali tal-VAT ta' aktar minn €10 miljun). F'dak ir-rigward l-UPPE għandu jagħmel investigazzjonijiet, u jwettaq atti ta' prosekuzzjoni u jeżerċita l-funzjonijiet ta' prosekutur fil-qrati kompetenti tal-Istati Membri. Bħalissa hemm 22 Stat Membru li qed jipparteċipaw fil-kooperazzjoni msaħħa (Awstrija, Belġju, Bulgarija, Ċipru, Estonja, Finlandja, Franza, Ġermanja, Greċja, Italja, Kroazja, Latvja, Litwanja, Lussemburgu, Malta, Netherlands, Portugall, Repubblika Ċeka, Rumanija, Slovakkja, Slovenja, Spanja). L-UPPE mistenni jibda jopera f'Novembru 2020. Ser ikun ibbażat fil-Lussemburgu. Paġna ta' politika dwar l-UPPE CV ta' Laura Codruţa Kövesi Din ir-riżorsa bħalissa hi disponibbli biss bil-lingwa jew il-lingwi li ġejjin: Ara l-paġna tal-laqgħa